stanford-oval/wikipedia huggingface dataset:
אדם מוסרי
קריירה

בשנת 2003, בזמן שלמד באוניברסיטת ניו יורק, ייסד מוסרי חברת ייעוץ בתחום העיצוב בשם "בלאנק מוסרי", אשר התמקדה בגרפיקה, אינטראקציה ועיצוב תערוכות. לחברה היו משרדים בניו יורק ובסן פרנסיסקו. ב-2007 הוא מונה להיות המעצב הראשי של חברת TokBox.
מוסרי הצטרף לפייסבוק בשנת 2008 בתור מעצב מוצר. בשנת 2009, קודם למנהל עיצוב מוצר, ובשנת 2012 מונה למנהל העיצוב של האפליקציות של החברה למכשירים ניידים. בין 2012 ל-2016 מוסרי פיקח על מחלקת הניוז פיד של פייסבוק, ומ-2016 עד מאי 2018 כיהן כסגן נשיא של המוצר פייסבוק. במהלך כהונתו בפייסבוק, הוא היה אחראי על "פייסבוק הום", ניסיון לא מוצלח של החברה להביא ממשק משתמש לסמארטפונים של אנדרואיד.
אחרי הבחירות לנשיאות ארצות הברית 2016, לקח על עצמו את דברור עמדת פייסבוק בנושא "פייק ניוז". במהלך שערוריית הפרטיות של פייסבוק, קיימברידג' אנליטיקה, היה מוסרי אחד הבודדים מבין מנהלי פייסבוק שהצהיר בפומבי על תפקידה של פייסבוק באספקת אבטחה וחדשות אמינות.
במאי 2018 מונה לסגן נשיא לענייני מוצר באינסטגרם. ב-1 באוקטובר 2018, פייסבוק הודיעה כי מוסרי יעמוד בראשות אינסטגרם, בעקבות התפטרותם של מייסדי האפליקציה, קווין סיסטרום ומייק קריגר בספטמבר 2018. תפקידו כ'ראש אינסטגרם' שונה מן התואר לשעבר של קריגר וסיסטורם, אשר כיהנו כמנכ"לים.
פרסים והכרה

ב-2015, אתר Business Insider הכיר במוסרי כ"שחקן החיזוק" של פייסבוק
ב-2017, מוסרי היה הדובר המרכזי בפסטיבל העיתונות הבינלאומי ב-פרוג'יה, איטליה.
בשנת 2018, מוסרי דיבר לצד קמפבל בראון מטעם פייסבוק בוועידת Recode.
בשנת 2020, הוא נכלל בקטגוריית הטכנולוגיה ברשימת 40 Under 40 של מגזין פורצ'ן.
חייו האישיים

מוסרי גר עם אשתו מוניקה ושני בניהם בסן פרנסיסקו.
משפחת מוסרי פעילה בפעילויות פילנתרופיות מקומיות, כולל פרויקט שאנטי.
אחיו הצעיר של מוסרי, אמיל מוסרי (אנ'), הוא משורר.
אלה בין

| --- | --- |

 לידה:  1963 (בת 62 בערך) ישראל ישראל
 ענף מדעי:  אנטומיה ופלאואנתרופולוגיה
 מקום מגורים:  כוכב יאיר צור יגאל
 עיסוק:  ראש החוג לספורטתרפיה, בפקולטה למקצועות הבריאות בקריה האקדמית אונו
 מוסדות:  הקריה האקדמית אונו אוניברסיטת תל אביב
 פרסים והוקרה:  מלגת דן דוד
 דף מידע באתר הקריה האקדמית אונו
 תרומות עיקריות
 אנטומיה, קינסיולוגיה, אבולוציה
 
אלה בִּין (נולדה ב-1963) היא ד"ר לפיזיותרפיה ומומחית בתחום טיפול ושיקום ילדים עם בעיות התפתחות. פרופסור חבר בקריה האקדמית אונו בפקולטה למקצועות הבריאות. היא מכהנת כראש החוג לספורטתרפיה במכללה. מחקריה עוסקים בעיקר בנושאי אבולוציה של עמידה זקופה והליכה על שתיים ובקשר שבין מנח עמוד השדרה להתפתחות של כאבי גב וצוואר.
ביוגרפיה

בין סיימה בשנת 1990 בהצטיינות יתרה את לימודיה בחוג לפיזיותרפיה באוניברסיטת תל אביב. בשנת 2006 סיימה את לימודי הדוקטורט, בחוג לאנטומיה ואנתרופולוגיה בפקולטה לרפואה ע"ש סאקלר באוניברסיטת תל אביב. עבודת הדוקטורט שלה עסקה באנטומיה של עמוד השדרה המותני של הומו ניאנדרטלנסיס והשלכותיה הפילוגנטיות והתפקודיות, בשנת 2009 המשיכה את לימודי הפוסט-דוקטורט באוניברסיטת בן-גוריון בנגב.
ביוגרפיה > קריירה אקדמית

בין החלה את דרכה האקדמית בשנת 1995, בחוג לפיזיותרפיה באוניברסיטת תל אביב. בשנת 2007 הצטרפה לסגל ההוראה של החוג לאנטומיה ואנתרופולוגיה בפקולטה לרפואה על שם סאקלר, ובשנים 2011–2013 שימשה כסגנית ראש החוג לפיזיותרפיה במכללה האקדמית צפת.
הצטרפה לסגל מקצועות הבריאות בקריה האקדמית אונו בשנת 2014. בשנת 2021 מונתה לפרופסור חבר.
כיום (2021) היא מכהנת כראש החוג לספורטתרפיה, בפקולטה למקצועות הבריאות בקריה האקדמית אונו, וכמורה מן החוץ בחוג לאנטומיה ואנתרופולוגיה באוניברסיטת תל אביב.
בין עוסקת במחקר אינטרדיסציפלינרי המשלב ידע קליני כפיזיותרפיסטית עם ידע אנטומי והבנה באבולוציית האדם, במטרה לשחזר את העמידה וההליכה הזקופה של האדם הקדמון. לעבודותיה יישומים קליניים רבים ויש בהן גם עניין מדעי בסיסי. בין עוסקת בין היתר בשחזור עמוד השדרה ובית החזה של שרידי האדם הקדמון, כדוגמת שיחזור של האדם הניאנדרטלי (Homo neanderthalensis) בן כ-60 אלף שנה, שנמצא במערת כבארה בכרמל. במחקריה מצאה כי קיימת שונות מורפולוגית ופונקציונלית בעמידה הזקופה ובהליכה בין מיני אדם שונים.
בין חוקרת את הקשר שבין מבנה ומנח עמוד השדרה לבין התפתחות של פתולוגיות גביות וכאבי גב וצוואר. מחקריה מוסיפים להבנה של הקשר ושיווי המשקל המתקיים בין מבנה האגן, עקומות עמוד השדרה ומנח הראש והצוואר. בשנת 2003 זכתה במלגת דן דוד לסטודנטים, פרס על מצוינות ותרומתה לאנושות במדעי הטבע.
במחקר, מצאה בין ראיות כי האדם הניאנדרטלי בלבנט התגורר גם בשטח הפתוח ולא רק במערות, בעקבות חפירת הצלה שנערכה בעין קשיש. הדבר מצביע על כך שאוכלוסיית הניאנדרטלים באזור הייתה במצב איתן לפני הגעת אוכלוסיית ההומו סאפיינס.
הייתה מעורבת במחקר שזיהה את עצם האדם הקדומה ביותר שנמצאה בארץ ישראל (והשנייה בקדמותה מחוץ לאפריקה). העצם נמצאה בשנות ה-60 של המאה העשרים באתר תל עובדיה וזוהתה רק בשנת 2022 על ידי צוות שבין שותפה לו כחוליה של אדם קדום שחי לפני כמיליון וחצי שנים.
בין הוציאה ספר בנושא: Morphology, Function, and Pathology of the Spine in Hominoid Evolution.
בין חברה בארגון העולמי של אתלטיק טריינרס ותרפיסטס WFATT ובעמותה הישראלית לספורטתרפיה.
פרסומים נבחרים

בין פרסמה כ-50 מאמרים אקדמיים. להלן מבחר מפרסומיה העיקריים:
Been E., Kalichman L. * Lumbar lordosis. The Spine J., 14, 87-97 (2014)
Been E., Gómez-Olivencia A., Kramer P. A. * Lumbar lordosis of extinct hominins. Am J. Phys. Anthropol., 147, 64-77 (2012)
Gómez-Olivencia A, Barash A, García-Martínez D, Arlegi M, Kramer P, Bastir M, Been E. 3D virtual reconstruction of the Kebara 2 Neandertal thorax. Nature Communications 9: 4387.(2018)
Been E., Peleg S., Marom A., Barash A. * Morphology and function of the lumbar spine of the Kebara 2 Neandertal. Am J. Phys. Anthropol., 142, 549-557 (2010)
Shefi S., Soudack M., Konen E., Been E. * Development of the lumbar lordotic curvature in children from age 2 to 20 years. Spine J., 32, 602-608 (2013)
Been E., Li L., Hunter D. J., Kalichman L. * Geometry of the vertebral bodies and the intervertebral discs in lumbar segments adjacent to spondylolysis and spondylolisthesis: pilot study. Eur. Spine J., 20, 1159-1165 (2011)
הערות שוליים

↑  אישורי הדרגות בתחום מדעי הטבע, ההנדסה והבריאות 2020-2023
1 2  העמוד הרשמי של אלה בין, באתר הקריה האקדמית אונו
1 2  עמוד החוקר של בין, באתר Orcid
עמוד החוקר של בין, באתר pubmed
↑  3D virtual reconstruction of the Kebara 2 Neandertal thorax. באתר Nature
↑  אלה בין, האנטומיה של החוליות הלומבריות של הניאנדרטלים ומשמעותה הפילוגנטית והפונקציונלית, 2005
↑  סתיו איפרגן, ‏‏שיתוף פעולה הושק בין איגוד האתלטיקה לקריה האקדמית אונו, באתר ספורט1, 4 בספטמבר 2019
↑  חברי סגל הפקולטה לרפואה, באתר אוניברסיטת תל אביב
↑  ynet, מחקר ישראלי מצא: כך נשמו הניאנדרטלים, באתר ynet, 4 בנובמבר 2018
↑  ירון דרוקמן, מהתגלית בכרמל ועד האינסוף: 2018 במדע, באתר ynet, 30 בדצמבר 2018
↑  ד"ר יונת אשחר, החזה המיוחד של האדם המודרני, במדור "חדשות מדע" באתר של מכון דוידסון לחינוך מדעי, 6 ביולי 2020
↑  הודעה על הזכייה, באתר דן דוד
↑  The first Neanderthal remains from an open-air Middle Palaeolithic site in the Levant
↑  מחקר חדש: אנשי המערות חיו מחוץ למערות, באתר מסע אחר
↑   ניר חסון, העצם הקדומה ביותר שנמצאה בישראל שייכת לילד גבוה שחי לפני 1.5 מיליון שנה, באתר הארץ, 2 בפברואר 2022
↑  Spinal Evolution: Morphology, Function, and Pathology of the Spine in Hominoid Evolution, באתר בארנס אנד נובל
בית הספר לעסקים על שם פיוקווא

| --- | --- |


היכל ברידן (Breeden Hall) בבית הספר לעסקים על שם פיוקווא
 בית ספר לעסקים
 תקופת הפעילות:  1969–הווה (כ־56 שנים)
 בעלי תפקידים
 דקאן:  בלייר שפארד (Blair Sheppard)
 סטודנטים
 :  1,300 
 סטודנטים לתואר שלישי:  82
 סטודנטים לתארים מתקדמים:  902
 מיקום
 מיקום:  דרהאם (קרוליינה הצפונית), ארצות הברית ארצות הברית.
 מדינה:  ארצות הברית ארצות הברית
 קואורדינטות:  35°59′57″N 78°56′50″W﻿ / ﻿35.9992°N 78.9471°W﻿ / 35.9992; -78.9471
 www.fuqua.duke.edu
  (למפת קרוליינה הצפונית מוגדלת) ראלי שארלוט גרינסבורו פאייטוויל וילמינגטון גרינוויל וירג'יניה טנסי קרוליינה הדרומית  ג'ורג'יה האוקיינוס האטלנטי בית הספר לעסקים על שם פיוקווא(למפת קרוליינה הצפונית רגילה) ראלי שארלוט גרינסבורו פאייטוויל וילמינגטון גרינוויל וירג'יניה טנסי קרוליינה הדרומית  ג'ורג'יה האוקיינוס האטלנטי בית הספר לעסקים על שם פיוקווא
 
בית הספר לעסקים על שם פיוקווא (באנגלית: Fuqua School of Business) הוא בית ספר למנהל עסקים של אוניברסיטת דיוק הממוקם בעיר דרהאם, קרוליינה הצפונית, ארצות הברית. לומדים בו כ-1,340 סטודנטים בתוכניות מעניקות-תארים.
תוכניות אלה כוללות את התוכנית היום לקבלת תואר מוסמך במנהל עסקים (MBA), תוכנית MBA בינלאומית למנהלים בכירים (Global Executive MBA), תוכנית MBA חוצת-יבשות (Cross Continent MBA), תוכנית MBA סוף שבוע למנהלים בכירים (Weekend Executive MBA); תוכניות לקבלת תואר מוסמך בלימודי ניהול: יסודות מנהל העסקים, מוסמך בניהול, אינפורמטיקה קלינית, מוסמך בלימודי ניהול (בשיתוף עם האוניברסיטה הלאומית בסיאול), תוכניות לקבלת תואר משולב (לרבות תארים משולבים בתחומי רפואה, משפטים, ניהול סביבתי, ייעור, מדיניות ציבורית וסיעוד). בנוסף, קיימת בבית הספר תוכנית לקבלת תואר דוקטור (Ph.D). מעבר לכך, תוכניות ההכשרה למנהלים בכירים של דיוק (Duke Executive Education) ותוכניות ההכשרה התאגידית של דיוק (Duke Corporate Education) מציעות השכלה במנהל עסקים שלא לקראת תואר, וכן תוכניות לפיתוח מקצועי.
היסטוריה

בית הספר נוסד בשנת 1969 כבית ספר ללימודים מתקדמים במנהל עסקים. לכיתה הראשונה, בשנת 1970, התקבלו 20 סטודנטים. בשנת 1974 התמנה תומאס פ. קלר (Thomas F. Keller), בוגר אוניברסיטת דיוק משנת 1953, לדקאן החדש של בית הספר. הדבר היה לנקודת מפנה בהיסטוריה של המוסד, וקלר העלה אותו במהירות על פסים של הצלחה. בשנת 1978 יצא קלר בקמפיין לגיוס הון במטרה לאסוף 20 מיליון דולר להקמת מבנה בית הספר ולהגדלת מספר הסטודנטים לתואר MBA משישים ל-250, ויותר מהכפיל את מספר תקני הסגל. בתוך שלוש שנים גייס הקמפיין 24 מיליון דולר, אשר 10 מיליון מתוכם הגיעו מאיש העסקים והפילנתרופ ג'יי. בי. פיוקווא (J. B. Fuqua). שמו של בית הספר לתארים מתקדמים שונה, אפוא, לבית הספר לעסקים על שם פיוקווא.
ג'יי. בי. פיוקווא גדל וחונך על ידי הסבים שלו בחוות-טבק במחוז הנסיך אדוארד (Prince Edward County), במדינת וירג'יניה. יחסיו של פיוקווא עם אוניברסיטת דיוק התחילו כאשר הוא, בעודו תלמיד בשנות נעוריו, שאל ספרים בדואר מן הספרייה של דיוק. קורא רעבתני ומהיר-תפיסה, פיוקווא מעולם לא הלך לקולג'. במקום זאת, הוא תר אחר השכלה גבוהה בעצמו. "אני ההוכחה שעל כל מכשול ניתן להתגבר אם אתה מוכן ללמד את עצמך ולעבוד קשה". התרומה המצטברת של ג'יי. בי. פיוקווא לדיוק עמדה על כמעט 40 מיליון דולר בעת מותו ב-5 באפריל 2006.
בספטמבר 2008, השיק בית הספר יוזמת התרחבות להקמת קמפוסים בסנט פטרסבורג, רוסיה; דובאי, איחוד האמירויות הערביות; קונשאן, סין; ניו דלהי, הודו; ולונדון, בריטניה. הרשת של האתרים המבוזרים ברחבי העולם החלה לשרת את התלמידים בחודש אוגוסט 2009.
קוד אתי

בית הספר ביסס את עצמו כבעל אחד הקודים האתיים המחמירים ביותר מבין בתי הספר למנהל עסקים, תוך שהוא אוכף אותו בפועל ונוקט בצעדים ממשיים לקידום התנהגות אתית אצל המנהיגים העתידיים של עולם העסקים.
מחקרים מסוימים הראו, כי סטודנטים למנהל עסקים מתארים את עצמם כבלתי-ישרים מבחינה אקדמית בתדירות גבוהה היותר מאשר הסטודנטים שלומדים לתארים אחרים.
כדי להתמודד עם חששות שכאלה, הנהיג בית הספר קוד כבוד נרחב, ובסוף השנה האקדמית 2006–2007, הפגין את מחויבותו לקיום סטנדרטים אתיים גבוהים בקרב הקהילה שלו, בלי להתחשב בהד התקשורתי: ננקטו צעדים משמעתיים כנגד 34 מתלמידי השנה הראשונה לקראת תואר MBA - כמעט 10% מכיתת הבוגרים המיועדים של 2008 - בגין רמייה בבחינה המסכמת באחד מקורסי החובה, שנועדה לפתרון בבית, בספרים פתוחים.
בשלהי אפריל 2007, פסק בית הדין של פיוקווא כי לימודיהם של תשעה סטודנטים יופסקו, ו-15 סטודנטים יושעו למשך שנה אחת וייחשבו כמי שנכשלו בקורס. תשעה סטודנטים אחרים יקבלו ציון נכשל בקורס, וסטודנט אחד יקבל ציון נכשל בבחינה. ביוני 2007 נודע, כי ועדת הערעורים של בית הספר אישרה את ההרשעות ואת העונשים שהוטלו.
מחקר שנעשה על ידי דן אריאלי, פרופסור לכלכלה התנהגותית בקתדרה על-שם ג'יימס בי. דיוק (James B. Duke Professor of Behavioral Economics) בפיוקווא, וחוקר בכיר במכון קנאן לאתיקה (Kenan Institute for Ethics), מצביע על כך שפרקטיקות שנועדו לשלוט בסביבה ולהכתיב תרבות פנים-ארגונית - למשל, בסביבה אוניברסיטאית, חיוב הסטודנטים לחתום על קוד אתי, וידוא כי אירועי מרמה ייתקלו בזעקה ציבורית והדחה מן התרבות האוניברסיטאית, והרחקת הפיתויים באמצעות מדיניות של אפס סובלנות גם באשר לכל התחומים האפורים - יכולות לקדם התנהגות אתית.
קבלה לבית הספר

הליך הקבלה לתוכנית היום ללימודי MBA הוא תחרותי ביותר. לכיתה של 2012 התקבלו 24% מכלל המועמדים. תלמידי בית הספר באים מרקע מגוון ביותר (למשל, במחזור העתיד לסיים את הלימודים בשנת 2012, 39% היו תלמידים בינלאומיים (שאינם אמריקאיים), ו-30% מהכיתה היו נשים). ציון ה-GMAT הממוצע לכיתה האחרונה עמד על 697, ה-15 הגבוה ביותר מבין בתי הספר למנהל עסקים בארצות הברית.
מאפיינים אקדמיים

סגל בית הספר מאורגן בעשר דיסציפלינות, שכוללות: חשבונאות, קבלת החלטות, כלכלה, פיננסים, ניהול, ניהול מגזר הבריאות, תקשורת ניהולית, שיווק, ניהול התפעול, ואסטרטגיה. תוכנית היום ללימודי MBA מציעה התמחויות בקבלת החלטות, אנרגיה וסביבה, יזמות וחדשנות, פיננסים, ניתוח פיננסי, מנהיגות ואתיקה, ניהול, שיווק, ניהול התפעול, יזמות חברתית, ואסטרטגיה.
סגל בית הספר דורג במקום הראשון בארצות הברית על ידי הביזנסוויק (הון אינטלקטואלי) בשנת 2010.
בתחילת שנות התשעים, בעת שעבד באוניברסיטת דיוק, פיתח פרופ' רוברט אי. ואלי (Robert E. Whaley) את מדד התנודתיות של בורסת האופציות של שיקגו (Chicago Board Options Exchange Volatility Index) (סימול: VIX), המכונה גם "מדד הפחד", במתכונתו הנוכחית (בפיתוח המדד היו מעורבים גם חוקרים ישראלים, דן גלאי ומנחם ברנר). ה-VIX מצוטט מדי יום על ידי הרשתות CNBC,‏ MSNBC, וכלי תקשורת נוספים.
תואר הכבוד האקדמי העיקרי, המוענק לעשירון העליון של בוגרי ה-MBA, הוא "חוקר פיוקווא" (Fuqua Scholar).
מבנה הלימודים

תוכנית היום ללימודי MBA משלבת ליבת-יסוד של קורסי חובה עם קורסי בחירה, המאפשרים לסטודנטים לתור אחר תחומי העניין שלהם ולהעמיק את מומחיותם.
התוכנית בנויה סביב תקופות-לימוד בנות שישה שבועות, ולא רבעים או סמסטרים. כל קורס נפגש למשך שעתיים ורבע, פעמיים בשבוע. המבנה הייחודי של התוכנית סביב התקופות הקצובות מאפשר לתלמידים ליטול חלק בקורסים רבים יותר, וזמני שיעור ארוכים יותר נותנים לתלמיד זמן-כיתה השווה לזה שמספקים בתי ספר אחרים בתקופה של סמסטר. זמני השיעור הארוכים גם מאפשרים למרצים לכסות נושאים מורכבים במהלך פגישה אחת, ומותירים מספיק זמן עבור סימולציות, מצגות מקרה, שאלות ודיונים. בנוסף, מבנה זה של שיעור משאיר זמן לאינטראקציה משמעותית עם חברי-סגל אורחים מתוך הקהילה העסקית.
מרכזי מחקר

בית הספר הוא ביתם של מכוני מחקר שונים, לרבות:
מרכז פיוקווא / קואצ' קיי למנהיגות ואתיקהFuqua/Coach K Center on Leadership & Ethics - Duke University, www.fuqua.duke.edu (The Fuqua/Coach K Center of Leadership & Ethics (COLE)) - הוקם בשיתוף פעולה בין בית הספר, מרכז האתלטיקה של אוניברסיטת דיוק ומכון קנאן לאתיקה (Kenan Institute for Ethics), במטרה לקדם מנהיגות באמצעות מחקר והשכלה.
המרכז לקידום יזמות חברתיתCASE at Duke – CASE (באנגלית אמריקאית) (Center for the Advancement of Social Entrepreneurship (CASE)) - מוקדש לקידום גישות של יזמות וחדשנות, למען שיפור תנאים חברתיים באמצעות חינוך ומחקר.
היוזמה לשווקים בהתהוות (Emergent Consumer Markets Initiative (ECMI)), חלק ממרכז פיוקווא למוצרי צריכה - הוקמה מתוך שאיפה לנהל ולטפח את המחקר האקדמי בתחום השיווק של מוצרי הצריכה במשקים המאופיינים על ידי צמיחה מהירה בצריכה ובתיעוש.
מרכז דיוק / סינווייט לתובנות רוכשים (Duke / Synovate Center for Shopper Insights), הזרוע השנייה של מרכז פיוקווא למוצרי צריכה - מתמקד בקידום מחקרים בתחום קבלת החלטת על ידי קונים, באמצעות זיהוי הדרכים ליצירת ביקוש דרך חוויית הקנייה, והצגת נקודת מבט משולבת על השיווק לצרכן ולקונה.
מרכז לטכנולוגיה, בידור ומדיה (Center for Technology, Entertainment and Media (CTEM)) - נועד להקנות כלים להתמודדות עם הזדמנויות והאתגרים המתהווים שקשורים לטכנולוגיה, ומסייע לארגונים ביצירת יתרונות תחרותיים בענפים התנודתיים והתוססים של הטכנולוגיה, הבידור, התקשורת. המרכז נעזר במומחיותם של מקבלי-החלטות מן התעשייה ומובילי-מחשבה מן האקדמיה.
המרכז לחינוך עסקים בינלאומי ולמחקרDuke CIBER - Center for International Business Education and Research, web.archive.org, ‏2010-01-08 (The Center for International Business Education and Research (CIBER)) - משלב תכנים בינלאומיים לתוך הקורסים של פיוקווא, מארח סדנאות וכנסים ומקדם מחקר בינלאומי. זהו גם מרכז המחקר המוביל שמעורב ברשת מחקר האוף-שורינג (Offshoring Research Network) - רשת בינלאומית שחוקרת את האוף-שורינג של תהליכים עסקיים ושירותים.
המרכז ליזמות וחדשנותCenter for Entrepreneurship and Innovation-The Fuqua School of Business-Duke University, www.fuqua.duke.edu (Center of Entrepreneurship and Innovation (CEI)) - בית הספר יצר את המרכז באוקטובר 2005 במטרה לקדם את חקר היזמות והחדשנות, על מנת ליצור סביבה פורייה עבור סטודנטים שמתעניינים ביזמות. המרכז מספק לסטודנטים הלומדים לתואר MBA את ההזדמנות לשלב לימודי-כיתה עם יישומם המעשי בתחום הייזמות.
המרכז לאנרגיה, פיתוח וסביבה עולמית (Center for Energy, Development and the Global Environment (EDGE)) - מכוון לחינוך, מחקר והיפתחות כלפי חוץ, ומתמקד בשני תחומים אקטואליים עיקריים: אנרגיה גלובלית וקיימות תאגידית. תכליתו של המרכז היא לזהות, באמצעות חינוך, מחקר, וייזום של מעורבות, את המסלולים המבטיחים ביותר אל מערכת-אנרגיה וכלכלה בני-קיימא. המרכז עובד בשיתוף פעולה עם חברות מובילות מתוך מטרה להנהיג את החידושים על פני שרשראות-הערך שלהן, ומסייע לזרוע שותפויות שיכולות להאיץ את התמורות בתחומים אלה.
המרכז למצוינות פיננסית (Center for Financial Excellence) - תומך במחקר ובחינוך פיננסי באוניברסיטת דיוק, ושם דגש מיוחד על חיזוק הקשרים בין הסגל, התלמידים, ואנשי המקצוע בתחום הפיננסים.
תארים משולבים

תוכנית ה-MBA של בית הספר מציעה מספר תוכניות לימוד לתואר משולב, בשיתוף עם תוכניות אחרות באוניברסיטת דיוק, הן לקראת תארים מתקדמים והן במסגרת תוכניות מקצועיות. תוכניות אלה מאפשרות לסטודנטים לזכות בשני תארים בפחות זמן מאשר היה נדרש אילו למדו לשניהם בנפרד.
התארים המשולבים שמוצעים כוללים:
מוסמך במנהל עסקים / דוקטור לרפואה (MBA/MD) (יחד עם בית הספר לרפואה של אוניברסיטת דיוק).
מוסמך במנהל עסקים / תואר במשפטים (MBA/JD) (יחד עם בית הספר למשפטים של אוניברסיטת דיוק).
מסומך במנהל עסקים / מוסמך בניהול סביבתי (MBA/Master of Environmental Management) (יחד עם הספר ניקולס לאיכות הסביבה ומדעי כדור הארץ (Nicholas School of the Environment and Earth Sciences)).
מוסמך במנהל עסקים / מוסמך ביערנות (MBA/Master of Forestry) (יחד עם הספר ניקולס לאיכות הסביבה מדעי כדור הארץ (Nicholas School of the Environment and Earth Sciences))
מוסמך במנהל עסקים / מוסמך במדיניות ציבורית (יחד עם מכון טרי סנפורד למדיניות ציבורית (Terry Sanford Institute of Public Policy).
מוסמך במנהל עסקים / מוסמך במדעי הסיעוד (בשילוב עם בית הספר לסיעוד של אוניברסיטת דיוק).
נתוני קריירה של בוגרי בית הספר

בוגרי פיוקווא מרוויחים באופן עקבי שכר גבוה בתום הלימודים.
בכיתה של 2010 השכר הבסיסי החציוני עמד על 102,056 דולר, ובונוס החתימה החציוני היה 22,410 דולר. 28% מהבוגרים נכנסו לתעשיית הייעוץ הארגוני, ו-23% בחרו בתחום השירותים הפיננסיים. ל-71% מן הבוגרים הוצעה הצעת עבודה עם סיום הלימודים, ול-82% מהם - בתום שלושה חודשים לאחר סיום הלימודים. 64% מן הבוגרים הסכימו לקבל הצעת עבודה עם סיום הלימודים, ו-77% מהם - שלושה חודשים לאחר סיום הלימודים.
דירוג לשנת 2010 של ה-Financial Times הציב את בוגרי פיוקווא במקום ה-15 מבין בתי הספר למנהל עסקים בארצות הברית מבחינת משכורתם הממוצעת שלוש שנים לאחר סיום הלימודים.
בשנת 2009 הציב פורבס את בוגרי פיוקווא במקום ה-19 בדירוג השכר הממוצע חמש שנים לאחר סיום הלימודים.
דירוגים > תוכנית היום לתואר מוסמך במנהל עסקים (MBA)

תוכנית היום לתואר מוסמך במנהל עסקים (MBA) של בית הספר דורגה:
במקום ה-6 בארצות הברית על ידי "ביזנסוויק" בשנת 2010
במקום ה-10 בארצות הברית ובמקום ה-20 בעולם על ידי "Financial Times" בשנת 2011
במקום ה-10 בארצות הברית על ידי "Poets & Quants" בשנת 2010
במקום ה-10 בצפון אמריקה על ידי "QS Global 200 Business Schools Report" לשנת 2010
במקום ה-12 בארצות הברית על ידי "U.S. News & World Report" בשנת 2011
במקום ה-17 בארצות הברית ובמקום ה-28 בעולם על ידי "האקונומיסט" בשנת 2010
תוכנית היום לתואר מוסמך במנהל עסקים בבית הספר קיבלה גם את הדירוגים הבאים בהתבסס על כל קטגוריה, בהתאמה:
המקום ה-1 בקטגוריית ההון האינטלקטואלי של "ביזנסוויק" לשנת 2010
המקום ה-2 בעולם ב-"דירוג אוניברסיטת טקסס בדאלאס של 100 האוניברסיטאות הטובות בעולם בהתבסס על מחקר" (University of Texas at Dallas Top 100 World Rankings of Business Schools Based on Research) בשנת 2010
המקום ה-6 בדירוג "הקשים להתקבל אליהם" והמקום ה-10 בדירוג "חוויית הכיתה הטובה ביותר" בארצות הברית על ידי "The Princeton Review" (מהדורת 2010: 301 בתי הספר לעסקים הטובים ביותר)
המקום ה-13 בארצות הברית על ידי "פורבס" בשנת 2009 מבוסס על ההחזר על ההשקעה
דירוגים > הכשרה תאגידית (Corporate Education)

ההכשרה התאגידית של דיוק, חלק מן התוכנית להכשרת מנהלים של בית הספר, דורגה:
במקום ה-1 בעולם על ידי "Financial Times" בשנת 2010, בזכות התוכניות המותאמת ללא-תואר להכשרת מנהלים בכירים
במקום ה-1 בעולם על ידי "ביזנסוויק" בשנת 2010, בזכות התוכניות המותאמת להכשרת מנהלים בכירים
דירוגים > תוכנית למנהלים בכירים (Executive MBA)

תוכנית למנהלים בכירים בבית הספר דורגה:
במקום ה-4 בארצות הברית על ידי "U.S. News and World Report" בשנת 2010
במקום ה-5 מתוך בתי הספר עם נוכחות בארצות הברית, ובמקום ה-9 בעולם על ידי "Financial Times" לשנת 2010
במקום ה-10 בארצות הברית על ידי "ביזנסוויק" בשנת 2010
במקום ה-10 בצפון אמריקה על ידי "QS Global 200 Business Schools Report" לשנת 2010
במקום ה-10 בארצות הברית על ידי "Wall Street Journal" בשנת 2008
הקמפוס

הקמפוס של בית הספר ממוקם בדירהם, צפון קרוליינה, בצמוד לבית הספר למשפטים של אוניברסיטת דיוק ולקמפוס הראשי של האוניברסיטה. הקמפוס מורכב משישה בניינים מחוברים: קלר מזרח (Keller East) (1981), קלר מערב (Keller West) (1981), מרכז הוועידות הניהולי על שם ר' דייוויד תומאס (R. David Thomas Executive Conference Center) (1989), המרכז האקדמי מאגאט (Magat Academic Center) (1999), מרכז הסטודנטים פוקס (Fox Student Center) (2002), והיכל ברידן (Breeden Hall) (2008).
הבניין המרכזי תוכנן על ידי אדוארד לאראבי בארנס (Edward Larrabee Barnes), והוא משתרע על 45,570 מ"ר.
מרכז תומאס פ'. קלר (Thomas F. Keller Center) נקרא על שמו של הדקאן לשעבר תומאס פ' קלר. הוא כולל שני אגפים עם כיתות בסגנון אודיטוריום, חדרי סמינרים, עשרות חדרי צוות קטנים, ואולמות גדולים עבור מצגות שנועדו לכלל בית הספר ולמרצים אורחים. בבניין שוכנים גם משרדי תמך, אדמיניסטרציה, ניהול קריירה והשמה.
המרכז האקדמי על שם ווסלי אלכסנדר מאגאט (Wesley Alexander Magat Academic Center), משתרע על יותר מ-5,200 מ"ר. הוא נוסף לבית הספר בשנת 1999, ושוכנים בו רוב חדרי הסגל, וכן חדרי סמינרים ופגישות.
מרכז הסטודנטים על שם לאפה.פ. וריטה ד. פוקס (The Lafe P. and Rita D. Fox Student Center) נפתח ביוני 2002. המרכז, שנפרס על 6,500 מ"ר, שיפר מאוד את חיי הסטודנטים, ומתאים גם לצרכים המתרחבים בהציעו אזור מרווח של גינת חורף, טראסות חיצוניות, מלתחות עם לוקרים ומקלחות, מרכז תקשורת סטודנטים, שטחי משרדים נוספים, מתקני אוכל, וטרקלין סטודנטים. מרכז פוקס מחבר את האגפים הראשיים של בית הספר, ומתוקף מיקומו ותפקודו, מהווה מוקד החיים בפיוקווא.
התוספת האחרונה, היכל ברידן (Breeden Hall), נפתח באוגוסט 2008 והוא מתפרס על 8,490 מ"ר. הוא נקרא על שמו של דקאן לשעבר דאגלאס ברידן (Douglas Breeden) ואשתו ג'וזי (Josie). בבניין שוכנים כיתות ואולמות, חדרי צוות, חלל מפגשים, ספריה על שם פורד (Ford Library), המרכז למצוינות בחינוך לעסקים, משרדי הקבלה ל-MBA ומשרדי התפעול. הבניין כולל גם טראסת-גג.
מתחם פיוקווא כולל גם את מרכז הוועידות הניהולי על שם ר' דייוויד תומאס, אשר נפתח במאי 1989. הבניין, בשטח של 10,400 מ"ר נקרא על שמו של מייסד חברת Wendy’s International. המרכז כולל 111 חדרי אירוח, שתי סוויטות מנהלים, חלל מפגשים וקייטרינג, חדר אוכל ל-230 מקומות ובר מלא, לצד כיתות וחדר מועדון. המרכז הוא בניין נוח ומודרני, המשמש בעיקר את תוכניות הלימוד למנהלים בכירים ואת הסטודנטים לתואר MBA למנהלים בכירים. מרכז תומאס מחובר לבניין פיוקווא הראשי על ידי שביל מקורה.
קשר לישראל

מספר פרופסורים המלמדים בבית הספר למדו ולימדו בישראל, ובכלל זה: דן אריאלי, אלון ברב, רון קניאל, שרון בלנסון.
בתחילת המאה ה-21 החליט בית הספר לקבוע את תל אביב כאחת מערי העוגן שלו, ולצרפה בכך לרשימת הערים המרכזיות שבהן נערכים ראיונות למועמדים הסופיים המתקבלים ללימודים בו. ישראל היא היעד היחיד באגן הים התיכון שזכה למעמד כזה, והמשמעות היא שגם מועמדים ממדינות אירופה שיבקשו שלא להרחיק עד לארצות הברית כדי לעבור ראיון, יגיעו לישראל.
אסתר יוגב

| --- | --- |

 לידה:  17 באפריל 1949 (בת 75) 
 ענף מדעי:  היסטוריה
 מקום מגורים:  ישראל
 מקום לימודים:  אוניברסיטת תל אביב 
 מוסדות:  סמינר הקיבוצים  אוניברסיטת תל אביב 
 תרומות עיקריות
 חקר התפישה הדיאלוגית של הוראה במצבי קונפליקט
 
אסתר יוגב (נולדה ב-17 באפריל 1949) היא פרופסור חבר, רקטור סמינר הקיבוצים לשעבר.